Diari Oficial de la Generalitat Valenciana


Sumari del DOGV 6635, del 21-10-2011 (2011/10144)

RESOLUCIÓ de 4 d'octubre de 2011, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Odontòlegs i Estomatòlegs de València i es disposa la seua publicació en el Diari Oficial de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6635

Data del DOGV
:   21-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10340


Data del document
:   04-10-2011

Organisme emissor
:   Conselleria de Justícia i Benestar Social

Tipus de document
:   Resolució

Descriptors 

:   * València
    * col·legi professional
    * reglament intern
    * odontologia

RESOLUCIÓ de 4 d'octubre de 2011, del director general de Justícia de la Conselleria de Justícia i Benestar Social, per la qual es resol inscriure la modificació dels Estatuts del Col·legi Oficial d'Odontòlegs i Estomatòlegs de València i es disposa la seua publicació en el Diari Oficial de la Comunitat Valenciana. [2011/10795]  
Vist l'expedient de modificació estatutària instruït a instància del Col·legi Oficial d'Odontòlegs i Estomatòlegs de València, inscrit amb el número 82 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la modificació dels estatuts en el dit Registre, atenent els següents   
  
Fets  
  
Primer  
Carlos Roldan López, en nom i representació del Col·legi Oficial d'Odontòlegs i Estomatòlegs de València, va presentar en data 22 de juliol de 2011 la sol·licitud d'inscripció de la modificació dels seus estatuts al Registre de Col·legis Professionals i de Consells Valencians de Col·legis Professionals de la Comunitat Valenciana, aprovats mitjançant la Resolució de 14 de juliol de 2011, del director general de Justícia de la Conselleria de Justícia i Benestar Social (DOCV núm. 6578, de 02.08.2011), a què adjuntava un certificat del secretari, amb el vistiplau del president, de la seua aprovació el 22 de juliol de 2011 per l'Assemblea General.   
  
Segon  
La modificació estatutària la inscripció de la qual se sol·licita es referix a la modificació dels articles que a continuació se citen, per addició:  
  
«Article 32. n) 1. Es considera falta professional el comentari, insinuació o crítica menyspreadora respecte a les actuacions professionals d'altres companys i més encara sense una base argumental vàlida.  
A més, fer-los en presència de pacients, dels seus familiars o tercers és una circumstància agreujant.  
2. Les desavinences, desacords o dissentiments sobre assumptes o temes odontològics, bé siguen de naturalesa científica, professional o deontològica, mai donaran lloc a polèmiques públiques, hauran de resoldre's internament i amb caràcter privat, bé de forma particular o en sessions clíniques».  
«Article 61. La mesa electoral podrà emetre dos enviaments de propaganda electoral de cada candidatura proclamada, per via telemàtica, en què es definisquen les característiques que ha de complir cada un dels enviaments, que com a mínim ha de contindre candidatura i programa».  
   
Fonaments de dret  
  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon  
El Col·legi Oficial d'Odontòlegs i Estomatòlegs de València ha aprovat la modificació estatutària per l'Assemblea General de 12 de maig de 2011, segons el certificat del secretari del Col·legi, amb el vistiplau del president, de 22 de juliol de 2011.  
  
Tercer  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Benestar Social, competent per així disposar-ho l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 75/2011, de 24 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social.  
Vistos l'article 36 de la Constitució i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el seu reglament de desplegament; i la resta de disposicions complementàries de pertinent aplicació, es dicta la següent  
  
Resolució  
  
Primer  
Inscriure la modificació dels Estatuts del Col·legi Oficial d'Odontòlegs i Estomatòlegs de València al Registre de Col·legis Professionals i de Consells Valencians de Col·legis Professionals de la Comunitat Valenciana.  
  
Segon  
Publicar la present resolució en el Diari Oficial de la Comunitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
València, 4 d'octubre de 2011.- El director general de Justícia: Julián Ángel González Sánchez.